สังคมข่าวหุ้น
*...ดัชนีหุ้นไทยปิดตลาด 1,671.75 จุด เพิ่มขึ้น 12.55 จุด มูลค่าซื้อขาย 56,660 ล้านบาท ปรับขึ้นตามตลาดหุ้นทั่วโลก ขานรับสหรัฐเตรียมยืดเวลาปรับขึ้นภาษีนำเข้าสินค้าจากจีนอีก 1 เดือน แนวโน้มวันนี้ตลาดหุ้นไทยมีลุ้นขึ้นได้อีก แต่อัพไซด์เริ่มจำกัดตามกรอบแนวรับ 1,660 จุด แนวต้าน 1,680 จุด...
25 ก.พ. 2562

เล็กเซียวหงส์
*…ดัชนีหุ้นไทยปิดตลาด 1,671.75 จุด เพิ่มขึ้น 12.55 จุด มูลค่าซื้อขาย 56,660 ล้านบาท ปรับขึ้นตามตลาดหุ้นทั่วโลก ขานรับสหรัฐเตรียมยืดเวลาปรับขึ้นภาษีนำเข้าสินค้าจากจีนอีก 1 เดือน แนวโน้มวันนี้ตลาดหุ้นไทยมีลุ้นขึ้นได้อีก แต่อัพไซด์เริ่มจำกัดตามกรอบแนวรับ 1,660 จุด แนวต้าน 1,680 จุด…
*…NOBLE งวด 9 เดือนปี 2561 กำไรวูบเหลือ 268 ล้านบาท จากเคยทำได้กว่า 1,800 ล้านบาท กระแสเงินสด 700 ล้านบาท แต่จู่ ๆ ประกาศปันผลพิเศษ 6.90 บาท เหลือบเห็นชื่อ “กิตติ ธนากิจอำนวย” เป็นผู้ถือหุ้นใหญ่..ชัดเลย “เอาคืน-แล้วถอย” หรือไม่.? ดูจากจำนวนหุ้นที่ถือ 210 ล้านหุ้น “กิตติ” จะได้เงินกว่า 1,500 ล้านบาท..ไปนอนตีพุงสบาย ๆ เมื่อรีดเงินเสร็จ..จากนั้นได้เวลาถอยในลำดับต่อไป..เกมนี้เรียกว่า “รวบหุ้นแล้วขาย” อะไรทำนองนั้น..แต่ก่อนขายขอ “เอาคืน” ก่อน ! …
*…NOK ปีกแข็งขึ้นมาทันที จากข่าว AAV เจรจาซื้อหุ้นจาก “จุฬางกูร” ดันราคาทะลุ 3 บาทได้อย่างง่ายดาย..สุดท้ายดีลจะดันต่อหรือไม่..ค่อยมาว่ากัน แต่ที่แน่ ๆ ราคาวิ่งเกิน 3 บาท “จุฬางกูร” ก็ได้กำไรแล้ว...
*…EKH ดูโชว์ฟอร์มได้ดีทีเดียว ตัวเลขกำไรออกมา 117 ล้านบาท เพิ่มขึ้นจากปี 2560 ที่ทำได้ 84 ล้านบาท  ถือว่าน่าดูชม เช่น น่าจะช่วยปลุกให้ราคาหุ้น EKH ที่นอนสลบมานาน..มีโอกาสคึกคักขึ้นมาได้บ้าง…
*…DDD แม้ยังไม่ประกาศตัวเลขงบปี 2561 ออกมา แต่โหมโรงด้วยปันผล 0.50 บาท มองเชิงกลยุทธ์การชิงประกาศปันผลก่อนงบฯ ออก..น่าจะทำให้แรงกระทบราคาหุ้น DDD จากกำไรสุทธิที่หลายคนเป็นห่วงว่าไม่ค่อยจะดีออกมาได้บ้าง..!…
*…TRUE ดูเหมือนเจ้ามือเยอะจริง ๆ ล่าสุดราคาขยับเกือบ 5% จะว่าเป็นเรื่องงบปี 2561 ไม่น่าจะใช่เพราะเก็งกำไรกันไปแล้ว หรือว่าเรื่องเซนติเมนต์ จากกรณี ADVANC พอคิดได้..แต่ไม่น่าทำให้ราคาวิ่งพล่านขนาดนี้..เอาเป็นว่า “หุ้น TRUE มีเจ้ามือ” ละกัน...
*…IVL ฝ่าแนวต้าน 50 บาท รอบนี้ได้อย่างไม่ยากเย็นหนัก ขานรับซื้อกิจการโรงงานผลิตใยโพลีเอสเตอร์ที่ใหญ่สุดในบราซิล มูลค่าเท่าไรไม่รู้..แต่ราคาวิ่งรับแรงจริง ๆ ว่าหุ้นขึ้นแรงแบบนี้ต้องระวังแรงเทขายทำกำไร จำไว้เลยว่า “ขึ้นเร็วได้..ลงก็เร็วได้” เช่นกัน...
*…XO ไม่รู้ว่าจะเข้าทันกันหรือไม่ หลังปี 2561 โชว์กำไรอู้ฟู่กว่า  221 ล้านบาท เพิ่มขึ้นจากปี 2560 ที่กำไร 59 ล้านบาท เท่ากับว่าปีที่ผ่านมา  มีการ “ซดซอส” กันน่าดู..ถึงทำให้กำไรกระฉูดขนาดนี้..กำไรดีเริ่ดแบบนี้จะเข้าทันกันไหมเนี่ย...
*…AMATAV กำไรลดฮวบเหลือ 176 ล้านบาท จากที่เคยทำได้ 369 ล้านบาท น่าเป็นห่วงไปถึงแม่ AMATA ท่าทางจะไม่ค่อยดีซะแล้วกระมัง เฝ้าระวังกันไว้ให้ดีนะ.…
*…ปิดท้ายพบกับข่าวหุ้นเจาะตลาด เวลา 9.35-11.00 น. ดำเนินรายการโดย บูรพา สงวนวงศ์ และ สุภชัย ปกป้อง รับชมสด ๆ ผ่าน www.facebook.com/ข่าวหุ้นธุรกิจ, www.facebook.com/ข่าวหุ้นเจาะตลาด และ FM 102 MHz….
*…พร้อมอัปเดตตลาดทุนทุกวันจันทร์-ศุกร์ กับ “ข่าวหุ้นทีวีออนไลน์” เริ่มจาก Pre-Open Report โดย อารียานันท์ สัทธรรมสกุล เวลา 9.10 น. ตามด้วย Mid-Day Report โดย บูรพา สงวนวงศ์ เวลา 12.25 น. ปิดท้ายด้วย Post Market Report โดย สุภชัย ปกป้อง เวลา 17.30 น. การันตีทุกโจทย์เรื่องหุ้น หาคำตอบได้ที่ข่าวหุ้นธุรกิจเท่านั้น